《正月五日游曲江》
宋代·李复

今日意何适，出游曲江湄。
野晴天澄穆，风柔物閒熙。
浅岸冰已尽，长原麦含滋。
跃鳞缶日光，浴羽侵水嬉。
悠悠南山云，浮空久不移。
斓斑垅东雉，鸣呼声喔咿。
春序兹方交，春物已若斯。
眷予同来者，酌酒衣淋漓。
莫学少陵翁，泪点吞声垂。
且效陶渊明，为题斜川诗。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。